Oosie-Nuus 16/2019 gedateer 17 Mei 2019
Dit is met leedwese wat ons verneem het van die afsterwe van Chanelle van Molendorff (gr9) se moeder. Ons dra jou en jou gesin in ons bede op!
Monya vd Merwe (Gr9) het tydens die Noord-Gauteng Akrobaat Kampioenskappe (11/12 Mei) haar Noord Gautengkleure verwerf en gekwalifiseer om later hierdie maand aan die Interprovinsiale Kampioenskappe deel te neem. Baie geluk!
Songahm ata Taekwondo
Marnus Scheepers het tydens die Songahm ATA Taekwondo Gauteng Provinsiale Toernooi die 1ste plek in beide "Traditional form" en "Traditional weapon, ŉ 2de plek in "Sparring" en ŉ 3de plek in "Combat weapon" behaal. Baie geluk!
SA "Laser Run" Kampioenskappe
Die volgende drie Oosies het die Gauteng provinsie tydens die SA Laser Run Kampioenskappe (5 Mei) verteenwoordig.
Francois Jacobs het die 3de plek vir seuns o/19 behaal, met Simone Jacobs in die 7de plek vir dogters 0/15 en Stephan Steyn in die 12de plek vir seuns 0/15. Baie geluk!
Die Laser-Run is die nuutste oorspronklike skepping van UIPM, en in 2014 as die laaste deel van die volle Moderne Vyfkampkompetisie geloods. Atlete van alle ouderdomme van 8 tot 80 kan deelneem en die geleentheid kan op strande, in stede en op die platteland aangebied word. Laser-Run kombineer hardloop en skiet in vinnige en dinamiese wedrenne, insluitend vier rondes laser pistool skiet vanaf 10 meter afstand en vier keer 800 meter hardloop. Atlete moet 'n teiken 5 keer tref voordat hulle kan hardloop. Die totale aantal treffers is 20 en die totale loopafstand is 2 myl (3 200 meter).
Die ATKV Redenaars het die toptien van elke afdeling bekend gemaak en ons is trots op Elsje Styger wat nommer 10 in die Afrikaans Voorbereide Afdeling is.
Akademiese Top 10-leerders vir die Eerste Kwartaal 2019
Baie geluk aan al ons akademiese presteerders!
Graad 10: Tegniese Wetenskap. Die vraestel op 31 Mei verval en daar word nou net EEN vraestel op 3 Junie geskryf.
Graad 12: Tegniese Wetenskap. Vraestel (1) van 21 Mei skuif na 24 Mei (eerste sessie). Vraestel (2) word steeds op 29 Mei geskryf.
RTT SESSIES VIR GRAAD 10- EN 11-LEERDERS
GRAAD 11 (Me Natasja Pfeil)
GRAAD 10 (Me Nadine vd Merwe)
Die graad 10-leerders skryf op 23 en 27 Mei 2019 (volgens eksamenrooster). Die aantal leerders word in verskillende sessies ingedeel. Volg die skakel vir volledige inligting.
Oos-Moot is ‘n “Ad-Maths” sentrum (ingesluit eksamens) vir Admaths van graad 9 tot 12. “Ad-Maths” is ‘n ekstra vak en nie ‘n ekstra klas in Wiskunde nie. Die oogpunt is om leerders wat reeds sterk in Wiskunde is, te stimuleer en addisioneel te verryk. “AdMaths” is ‘n ideale oorbrugging tussen graad 9 en graad 10 Wiskunde en berei leerders deeglik voor vir hul matriekeindeksamen. Leerders met ‘n gemiddeld van 80% kwalifiseer vir hierdie program.
Ons bedank graag ons ouers wat hul samewerking gee en versoek graag AL ons ouers om ons hierin te ondersteun.
Solidariteit het met hul besoek aan ons skool, die toegangsbeheer tot ons terrein en veiligheid van ons leerders en personeel uitgewys as areas waaraan dringend aandag gegee moet word. Dit is een van die redes waarom besluit om STRENGER BEHEER tot die skoolterrein toe te pas wat ook die op- en aflaai van leerders insluit.
Moet asseblief nie voor die SKOOL SE INGANGSHEKKE stop of dubbelparkeer om leerders op- en af te laai nie. Dit veroorsaak dat:
• ons leerders en personeel nie veilig uit die terrein kan beweeg nie,
• die skool se busse, voertuie en noodvoertuie nie uit kan beweeg na ons onderskeie aktiwiteite nie;
• en veroorsaak hewige verkeersopeenhopings met die verkeer wat uitbeweeg.